Document ID: 32004R1461

KOMISJONI MÄÄRUS (EÜ) nr 1461/2004,
17. august 2004,
millega sätestatakse erand määrusest (EÜ) nr 1520/2000 seoses teatavate selle määruse artiklis 14 sätestatud summadega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõike 3 esimest lõiku,
ning arvestades järgmist:
(1)
Liikmesriikidelt saadud teated näitavad, et maksed komisjoni 13. juuli 2000. aasta määruse (EÜ) nr 1520/2000 (milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid) (2) artikli 14 lõike 1 esimeses lõigus nimetatud kogusummast toivmuvad ajavahemikul eelarveaasta algusest kuni 1. maini 2004 suuremas ulatuses kui eelmisel eelarveaastal.
(2)
Selleks et vältida kogusumma kiiremast kasutamisest tingitud võimalikke kaubandushäireid, mis võivad kahjustada kõnealusest summast tulu saavaid ettevõtjaid, on erandina määruse (EÜ) nr 1520/2000 artikli 14 lõigetest 1 ja 3 asjakohane suurendada kõnealustes sätetes jooksvaks eelarveaastaks ette nähtud summasid.
(3)
Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 1520/2000 artikli 14 lõigetest 1 ja 3 suurendatakse 15. oktoobril 2004 lõppevaks eelarveaastaks:
1)
lõike 1 esimeses lõigus nimetatud kogusummat 45 miljoni euroni;
2)
lõike 3 teises lõigus nimetatud kogusummat 35 miljoni euroni.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. august 2004

Labels: 15